ആറ്റം - വിക്കിപീഡിയ

# ആറ്റം

### വിക്കിപീഡിയ, ഒരു സ്വതന്ത്ര വിജ്ഞാനകോശം.

ഈ ലേഖനം അണു എന്ന താളുമായി ലയിപ്പിക്കുന്നതിന്‌ ശുപാര്‍ശ ചെയ്തിരിക്കുന്നു. (സംവാദം)

| വിക്കിപീഡിയയുടെ ഗുണനിലവാരത്തിലും മാനദണ്ഡത്തിലും എത്തിച്ചേരാന്‍ ഈ ലേഖനം വൃത്തിയാക്കി എടുക്കേണ്ടതുണ്ട്‌. ഈ ലേഖനത്തെക്കുറിച്ച് കൂടുതല്‍ വിശദീകരണങ്ങള്‍ നല്‍കാനാഗ്രഹിക്കുന്നെങ്കില്‍ ദയവായി സംവാദം താള്‍ കാണുക.

എന്താണ് അണു അഥവാ ആറ്റം ? ഈ പ്രപഞ്ചത്തില്‍ ഉള്ള എല്ലാ പദാര്‍ത്ഥങ്ങളും നിര്‍മ്മിക്കപ്പെട്ടിരിക്കുന്നത് അണുക്കളാലാണെന്നു പറയാം . ഒരു കെട്ടിടം നിര്‍മ്മിക്കുന്നത് ഇഷ്ടികകള്‍ കൊണ്ടോ അല്ലെങ്കില്‍ സിമന്റ് കട്ടകള്‍ കൊണ്ടോ ആണല്ലോ . അതേപോലെ നാം കാണുന്ന എന്തും , നമ്മുടെ ശരീരം തന്നെയും അണുക്കള്‍ ചേര്‍ത്ത് വെച്ച് ഉണ്ടായതാണ് . ഈ ഭൂമിയും, ആകാശവും , വെള്ളവും , വായുവും , കരിയും പുകയും എല്ലാം അണുക്കള്‍ തന്നെ. ഏതൊരു പദാര്‍ത്ഥത്തെയും ചെറുതാക്കാന്‍ പറ്റും . ചെറിയ കണങ്ങള്‍ ചേര്‍ന്നാണു വലിയ വലിയ വസ്തുക്കള്‍ ഉണ്ടായതെന്ന് പുരാതനകാലം മുതലേ മനുഷ്യന്‍ മനസ്സിലാക്കിയിരുന്നു. ഉദാഹരണത്തിന് പര്‍വ്വതത്തെ നോക്കാം , അത് ചെറിയ മണ്‍‌തരികള്‍ ചേര്‍ന്ന് ഉണ്ടായതാണ് . മഹാസമുദ്രങ്ങള്‍ നഗ്നനേത്രം കൊണ്ട് കാണാന്‍ കഴിയാത്ത ജലകണങ്ങള്‍ ചേര്‍ന്ന് ഉണ്ടായതാണ്. ഒരു അണുവിനെ നമുക്ക് നമ്മുടെ കണ്ണ് കൊണ്ട് കാണാന്‍ കഴിയില്ല . ഇങ്ങിനെ നോക്കിയാല്‍ അണുക്കളല്ലാതെ മറ്റൊന്നും പ്രപഞ്ചത്തിലില്ല എന്ന് മനസ്സിലാക്കാന്‍ കഴിയും . 90 ഓളം അണുക്കള്‍ കൊണ്ടാണ് ഈ കാണുന്ന സര്‍വ്വതും ഉണ്ടായിട്ടുള്ളത് . 25-ലധികം അണുക്കള്‍ ശാസ്ത്രജ്ഞന്മാര്‍ പരീക്ഷണശാലകളില്‍ കൃത്രിമമായി നിര്‍മ്മിച്ചിട്ടുണ്ട് . ഏത് പദാര്‍ത്ഥത്തെയും ചെറുതാക്കാന്‍ പറ്റുമെന്നു പറഞ്ഞല്ലോ , അങ്ങിനെ ചെറുതാക്കിയാല്‍ ഇനിയും ചെറുതാക്കാന്‍ പറ്റാത്ത ഒരവസ്ഥ വരും . അങ്ങിനെ അവിഭാജ്യമായത് എന്ന അര്‍ത്ഥത്തിലാണ് ആറ്റം എന്ന പേര്‍ അണുവിന് കൈവന്നത് . എന്നാല്‍ പിന്നീട് ഏറ്റവും ചെറുത് അണുവല്ല , അണുവിനെയും പിളര്‍ക്കാം എന്ന് കണ്ടെത്തി . അങ്ങിനെ അണുവിനെ പിളര്‍ന്നാല്‍ ലഭിക്കുന്ന അപരിമിതമായ ഊര്‍ജ്ജമാണ് ഇന്ന് ഏറെ ചര്‍ച്ച ചെയ്യപ്പെടുന്ന ആണവോര്‍ജ്ജം . അണുക്കള്‍ പ്രോട്ടോണ്‍, ന്യൂട്രോണ്‍, ഇലക്ട്രോണ്‍ എന്നിങ്ങനെ വീണ്ടും പിളര്‍ക്കാന്‍ കഴിയാത്ത മൂന്ന് കണങ്ങള്‍ ചേര്‍ന്നതാണെന്ന് കണ്ടെത്തി . ഇതില്‍ ഇലക്ട്രോണിന്റെ കണ്ടുപിടുത്തമാണ് മനുഷ്യന്‍ കൈവരിച്ച സര്‍വ്വ പുരോഗതിയുടേയും അടിസ്ഥാനം . എന്നാല്‍ ന്യൂട്രോണും പ്രോടോണും ക്വാര്‍ക്കുകള്‍ എന്ന ചെറുകണങ്ങള്‍ ചേര്‍ന്നതാണെന്ന് പിന്നീട് കണ്ടെത്തി. എന്നാലും മനസ്സിലാക്കുന്നതിന്റെ സൌകര്യത്തിന് വേണ്ടി; എലക്ട്രോണ്‍ , പ്രോട്ടോണ്‍, ന്യൂട്രോണ്‍ എന്നിങ്ങനെ മൂന്ന് അടിസ്ഥാനകണങ്ങള്‍ ചേര്‍ന്നതാണ് ഒരു ആറ്റം എന്നു പറയാം. അണുവിന്റെ മദ്ധ്യഭാഗത്ത് അതിന്റെ മര്‍മ്മഭാഗം അഥവാ ന്യൂക്ലിയസ്സ് സ്ഥിതിചെയ്യുന്നു. പ്രോട്ടോണും ന്യൂട്രോണും ചേര്‍ന്നതാണ് ന്യൂക്ലിയസ്സ്. ഇതില്‍ പ്രോട്ടോണിന് വൈദ്യുതപരമായി പൊസിറ്റീവ് ചാര്‍ജ്ജ് ഉണ്ട് . ന്യൂട്രോണിന് ഒരു ചാര്‍ജ്ജും ഇല്ല. അതായത് അണുവിന്റെ ന്യൂക്ലിയസ്സിനു പൊസിറ്റീവ് ചാര്‍ജ്ജ് ആണു. അണുവിലുള്ള ഇലക്ട്രോണ്‍ അതിലുള്ള ന്യൂക്ലിയസ്സിനെ ചുറ്റി സദാ ഭ്രമണം ചെയ്യുന്നു . ഇലക്ട്രോണിന് നെഗറ്റീവ് ചാര്‍ജ്ജ് ആണ് . അപ്പോള്‍ പൊസിറ്റീവ് ചാര്‍ജ്ജുള്ള പ്രോട്ടോണും , ചാര്‍ജ്ജ് ഇല്ലാത്ത ന്യൂട്രോണും നെഗറ്റീവ് ചാര്‍ജ്ജുള്ള ഇലക്ട്രോണും ചേര്‍ന്നുള്ള ഒരാറ്റത്തിന് അഥവാ അണുവിന് വൈദ്യുത ചാര്‍ജ്ജ് ഇല്ല എന്നു പറയാം . അതായത് ഒരു അണുവിന്റെ ന്യൂക്ലിയസ്സില്‍ എത്ര പ്രോട്ടോണുകള്‍ ഉണ്ടോ അത്രയും ഇലക്ട്രോണുകള്‍ അതിന്റെ ന്യൂക്ലിയസ്സിനെ ചുറ്റി ഭ്രമണം ചെയ്യുന്നുണ്ടെങ്കില്‍ ആ ആറ്റം ന്യൂട്രലാണ് . ഏറ്റവും ചെറിയ അണുവായ ഹൈഡ്രജന്‍ ആറ്റത്തില്‍ ഒരു പ്രോട്ടോണും ഒരു ഇലക്ട്രോണും മാത്രമെയുള്ളൂ . അതിന്റെ ന്യൂക്ലിയസ്സില്‍ ന്യൂട്രോണ്‍ ഇല്ല. രണ്ടാമത്തെ അണുവായ ഹീലിയത്തില്‍ രണ്ട് പ്രോട്ടോണും, രണ്ട് ന്യൂട്രോണും, രണ്ട് ഇലക്ട്രോണും ആണുള്ളത് . അണുവിലുള്ള പ്രോട്ടോണിന്റെയും ഇലക്ട്രോണിന്റെയും എണ്ണം എപ്പോഴും തുല്യമായിരിക്കും.

പൊതുവെ ഈ പ്രപഞ്ചത്തില്‍ ഉള്ള എല്ലാറ്റിനെയും നമുക്ക് രണ്ട് ഭാഗങ്ങളായി തിരിക്കാം . ഒന്ന് പദാര്‍ത്ഥം രണ്ടാമത്തേത് ഊര്‍ജ്ജം (matter and energy). അതായത് നമ്മള്‍ കാണുന്ന എല്ലാം തന്നെ പദാര്‍ത്ഥങ്ങളാണ് . ഈ പദാര്‍ത്ഥങ്ങളെല്ലാം ഉണ്ടായിരിക്കുന്നത് അണുക്കളാലും . പദാര്‍ത്ഥത്തെ ഊര്‍ജ്ജമായും , ഊര്‍ജ്ജത്തെ പദാര്‍ത്ഥമായും മാറ്റാം . ഇങ്ങിനെ പദാര്‍ത്ഥം ഊര്‍ജ്ജമായും , ഊര്‍ജ്ജം പദാര്‍ത്ഥമായും അനവരതം പരിവര്‍ത്തനവിധേയമാവുന്നതാണ് നാം കാണുന്ന എല്ലാ പ്രാകൃതിക പ്രതിഭാസങ്ങള്‍ക്കും നിദാനം. സാധാരണഗതിയില്‍ പദാര്‍ത്ഥം മൂന്ന് അവസ്ഥകളില്‍ സ്ഥിതി ചെയ്യുന്നു . അവ യഥാക്രമം ഖരം, ദ്രാവകം,വാതകം (SOLIDS, LIQUIDS, and GASES ) എന്നിങ്ങനെയാണ് . ഏതൊരു പദാര്‍ത്ഥത്തെയും ഒരു അവസ്ഥയില്‍ നിന്ന് മറ്റൊരു അവസ്ഥയിലേക്ക് മാറ്റാന്‍ കഴിയും . ഇങ്ങിനെ പദാര്‍ത്ഥം മുന്ന് അവസ്ഥകളില്‍ സ്ഥിതി ചെയ്യുന്നതിന്റെ ഒരു നല്ല ഉദാഹരണമാണ് വെള്ളം. നാലു ഡിഗ്രി സെന്റിഗ്രേഡില്‍ വെള്ളം ദ്രാവകാവസ്ഥയിലും , പൂജ്യം ഡിഗ്രിയില്‍ അത് ഖരാവസ്ഥയിലും (ice), 100 ഡിഗ്രി സെന്റിഗ്രേഡില്‍ വാതകാവസ്ഥയിലും (നീരാവി) ജലം സ്ഥിതിചെയ്യുന്നു. വെള്ളത്തിന്റെ ഏറ്റവും ചെറിയ കണത്തെ അതിന്റെ ഒരു തന്മാത്ര ( molecule) എന്നു പറയാം . ഏത് പദാര്‍ത്ഥത്തിന്റെയും ഏറ്റവും ചെറിയ കണത്തെ അതിന്റെ തന്മാത്ര എന്നു പറയുന്നു. അതായത് ഒരു പദാര്‍ത്ഥത്തിന്റെ എറ്റവും ചെറിയ കണമായ അതിന്റെ തന്മാത്രയെ വീണ്ടും വിഭജിക്കുകയാണെങ്കില്‍ ആ പദാര്‍ത്ഥത്തിന് അതിന്റെ ഗുണം നഷ്ടപ്പെടുന്നു. ആറ്റത്തെ മൂലകം ( element) എന്ന് വിശേഷിപ്പിക്കാം . അതായത് മൂലകങ്ങള്‍ ചേര്‍ന്ന് തന്മാത്രകള്‍ ഉണ്ടാവുന്നു . വെള്ളം എന്നു പറയുന്നത് ഹൈഡ്രജന്‍, ഒക്സിജന്‍ എന്നീ മുലകങ്ങള്‍ ചേര്‍ന്നതാണ് . ഒരു ജലതന്മാത്രയില്‍ രണ്ട് ഹൈഡ്രജന്‍ ആറ്റങ്ങളും ഒരു ഓക്സിജന്‍ (H2O) ആറ്റവുമാണുള്ളത്. നാം സാധാരണയായി ഉപയോഗിക്കുന്ന പഞ്ചസാരയുടെ (sucrose) ഏറ്റവും ചെറിയ കണമായ തന്മാത്രയില്‍ 12 കാര്‍ബണ്‍ ആറ്റങ്ങളും, 22 ഹൈഡ്രജനും , 11 ഓക്സിജന്‍ (C12H22O11) ആറ്റങ്ങളുമാണുള്ളത് . പഞ്ചസാര നമ്മുടെ ശരീരത്തിനുള്ളിലേക്ക് അതായത് രക്തത്തിലേക്ക് പ്രവേശിക്കണമെങ്കില്‍ അത് ഗ്ലൂക്കോസ് തന്മാത്രകളായി (C12H12O6) വിഘടിക്കേണ്ടതുണ്ട് . ഇതേപ്പറ്റി പിന്നീട് പ്രതിപാദിക്കാം . ഒരു പദാര്‍ത്ഥത്തിന്റെ തന്മാത്രയെ വിഭജിച്ചാല്‍ കിട്ടുന്ന പുതിയ പദാര്‍ത്ഥത്തിന് തികച്ചും വ്യത്യസ്ഥമായ ഗുണമായിരിക്കും എന്ന് സൂചിപ്പിക്കാനാണ് പഞ്ചസാരയുടെ ഉദാഹരണം പറഞ്ഞത്.

ഒരു ആറ്റത്തിന്റെ ഘടനയെ നമ്മുടെ സൌരയൂഥത്തോട് ഉപമിക്കാം . സൂര്യനും, സൂര്യനെ നിശ്ചിത അകലങ്ങളില്‍ ഭ്രമണം ചെയ്യുന്ന ഗ്രഹങ്ങളും ചേര്‍ന്നതാണല്ലോ സൌരയൂഥം . ഓരോ ഗ്രഹത്തിനും അതിന്റേതായ ഭ്രമണപഥവുമുണ്ട്. സൂര്യനെ അണുവിനുള്ളിലെ ന്യൂക്ലിയസ്സായി സങ്കല്‍പ്പിച്ചാല്‍ ഇലക്ട്രോണുകളെ സൂര്യനു ചുറ്റും ഭ്രമണം ചെയ്യുന്ന ഗ്രഹങ്ങളായി കരുതാം . അണുവില്‍ ന്യൂക്ലിയസ്സിനും , ഇലക്ട്രോണുകള്‍ക്കുമിടയില്‍ ധാരാളം സ്പെയിസ് ഉണ്ടെന്നും മനസ്സിലാക്കണം . ഇലക്ട്രോണുകള്‍ അണുകേന്ദ്രത്തെ ചുറ്റി സഞ്ചരിക്കുന്നത് വ്യത്യസ്ഥ ഊര്‍ജ്ജനിലകളിലാണ് . ഇങ്ങിനെയുള്ള സഞ്ചാരപഥത്തെ ഷെല്‍ അഥവാ ഓര്‍ബിറ്റല്‍ എന്നു പറയുന്നു . k . l . m . n . o . p . q . ഇങ്ങിനെ പരമാവധി ഏഴ് ഷെല്ലുകളാണ് ഒരു ആറ്റത്തില്‍ ഉണ്ടാവുക . ആദ്യത്തെ ഷെല്‍ ആയ k യില്‍ 2 ഇലക്ട്രോണുകളും പിന്നീട് യഥാക്രമം 8 , 8 , 18 , 18 , 32 , 32 എണ്ണം വീതം ഇലക്ട്രോണുകളാണ് l,m,n,o,p,q എന്നീ ഷെല്ലുകളില്‍ ഉണ്ടാവേണ്ടത് . ഇത് വളരെ പ്രധാനപ്പെട്ട ഒരു വസ്തുതയാണ് . കാരണം ആറ്റങ്ങള്‍ അഥവാ മൂലകങ്ങള്‍ സംയോജിച്ചു വിവിധ സംയുക്തങ്ങളും പദാര്‍ത്ഥങ്ങളും ഉണ്ടാവുന്നത് ഈയൊരു നീയമത്തിന്റെ അടിസ്ഥാനത്തിലാണ് . ഉദാഹരണത്തിന് ഒന്നാമത്തെ മൂലകമായ (ആറ്റം) ഹൈഡ്രജനില്‍ ഒരു പ്രോട്ടോണും ഒരു ഇലക്ട്രോണുമാണുള്ളത് . എല്ലാ മൂലകങ്ങളും അതിന്റെ ഷെല്‍ അഥവാ ഓര്‍ബിറ്റല്‍ പൂര്‍ത്തിയാക്കാന്‍ ശ്രമിക്കുന്നു . പ്രകൃതിയില്‍ നടക്കുന്ന എല്ലാ രാസ പ്രവര്‍ത്തനങ്ങളുടെയും അടിസ്ഥാനം ഈ നിയമമാണ് . അപ്പോള്‍ ഹൈഡ്രജന്റെ ആകെയുള്ള ഒരു ഷെല്‍ പൂര്‍ത്തിയാക്കാന്‍ ഒരു ഇലക്ട്രോണ്‍ കൂടി ആവശ്യമുണ്ട് . അങ്ങിനെ ഒരു ഹൈഡ്രജന്‍ മറ്റൊരു ഹൈഡ്രജനെ കൂട്ടു പിടിക്കുകയും ആകെയുള്ള 2 ഇലക്ട്രോണുകളെ രണ്ട് ആറ്റങ്ങളും പങ്കു വെക്കുകയും ചെയ്യുന്നു . അങ്ങിനെയാണ് ഹൈഡ്രജന്‍ വാതകം( H2 ) ഉണ്ടാകുന്നത് . ഇനി നമ്മള്‍ സാധാരണ പറയുന്ന ഓക്സിജന്റെ കാര്യമെടുക്കാം . ഓക്സിജന്‍ ഒരു വാതകമാണെന്നും ജീവന്റെ നിലനില്‍പ്പിന് അത്യന്താപേക്ഷിതമാണെന്നും അറിയാമല്ലോ . എട്ടാമത്തെ മൂലകമാണ് ഓക്സിജന്‍ . അതായത് ഓക്സിജന്‍ ആറ്റത്തില്‍ 8 ഇലക്ട്രോണുകളാണുള്ളത്. ഇതില്‍ ആദ്യത്തെ ഷെല്‍ 2 ഇലക്ട്രോണ്‍ കൊണ്ട് പുര്‍ത്തിയായി . രണ്ടാമത്തെ ഷെല്‍ പൂര്‍ത്തിയാകണമെങ്കില്‍ 8 ഇലക്ട്രോണ്‍ വേണമായിരുന്നു. എന്നാല്‍ ഒന്നാമത്തെ ഷെല്ലില്‍ രണ്ടെണ്ണം കഴിഞ്ഞാല്‍ ബാക്കി 6 എണ്ണമല്ലെയുള്ളൂ . അപ്പോള്‍ ഒരു ഓക്സിജന്‍ മറ്റൊരു ഓക്സിജനെ കൂട്ടു പിടിച്ചു രണ്ടു ഇലക്ട്രോണുകള്‍ തല്‍ക്കാലത്തേക്ക് കടം വാങ്ങുകയും ഉടനെ തിരിച്ചു കൊടുക്കുകയും ചെയ്യുന്നു. ഇങ്ങിനെ പരസ്പരം കൊടുക്കുകയും വാങ്ങുകയും ചെയുമ്പോള്‍ രണ്ട് ആറ്റങ്ങളുടെയും രണ്ടാമത്തെ ഷെല്ലുകള്‍ 8 വിതം ഇലക്ട്രോണുകള്‍ കൊണ്ട് പൂര്‍ത്തിയാവുന്നു. ഇലക്ട്രോണുകള്‍ സദാ സഞ്ചരിച്ചുകൊണ്ടിരിക്കുന്നു എന്ന് ഓര്‍ത്താല്‍ ഈ പ്രതിഭാസം മനസ്സിലാക്കാന്‍ വിഷമമില്ല . ഇങ്ങിനെയാണ് ഓക്സിജന്‍ വാതകം ( O2 ) ഉണ്ടാവുന്നത് . ഓക്സിജന്‍ ഇങ്ങിനെ സംയുക്തമായിട്ടല്ലാതെ സിങ്കിള്‍ എലമെന്റായി പ്രകൃതിയില്‍ ഇല്ല . മറ്റൊരു ഓക്സിജന്‍ സംയുക്തമാണ് ഓസോണ്‍ (O3) . മൂന്ന് ഓക്സിജന്‍ ആറ്റങ്ങള്‍ ചേര്‍ന്നത്. ഭൌമാന്തരീക്ഷത്തിന്റെ ഏറ്റവും മുകള്‍ത്തട്ടില്‍ വ്യാപിച്ചു കിടക്കുന്ന ഓസോണ്‍ വാതക വലയമാണ് , സൂര്യനില്‍ നിന്ന് വികിരണം ചെയ്യപ്പെടുന്ന മാരകമായ അള്‍ട്രാ-വയലറ്റ് രശ്മി ആഗിരണം ചെയ്ത് ഭൂമിയിലെ ജീവജാലങ്ങള്‍ക്ക് സംരക്ഷണം നല്‍കുന്നത് എന്ന വസ്തുത ഏവര്‍ക്കും അറിയാമല്ലോ .

Retrieved from "http://ml.wikipedia.org../../../%E0%B4%86/%E0%B4%B1/%E0%B5%8D/%E0%B4%86%E0%B4%B1%E0%B5%8D%E0%B4%B1%E0%B4%82.html"

സൂചികകള്‍: Articles to be merged | വൃത്തിയാക്കേണ്ട ലേഖനങ്ങള്‍

##### Views

- ലേഖനം
- സംവാദം
- ഇപ്പോഴുള്ള രൂപം

##### ഉള്ളടക്കം

- പ്രധാന താള്‍
- പുതിയ താളുകള്‍
- സമകാലികം
- ലേഖനം തുടങ്ങുക

##### പങ്കാളിത്തം

- വിക്കി സമൂഹം
- വിക്കി പഞ്ചായത്ത്
- സംഭാവന

##### വഴികാട്ടി

- സഹായം
- മാര്‍ഗ്ഗരേഖകള്‍

##### ആശയവിനിമയം

- തല്‍സമയ സം‌വാദം

##### തിരയുക